Man dood ná motor in swembad belandDie swembad waarin die motor beland het. (Foto: Verskaf) Die liggaam van ’n man is Woensdagoggend uit die wrak van ’n motor gehaal nadat dit in ’n swembad in Westville buite Durban beland het. Volgens die man se familie is hy Dinsdagaand net voor 20:00 by die huis weg. Hy het nooit teruggekeer huis toe nie. Dit is nie duidelik hoe die man beheer oor sy motor verloor het nie, maar die motor het in sy bure oorkant die straat se swembad beland. Derrick Banks, woordvoerder van Redline Response, sê dié nooddiens is vanoggend omstreeks 06:30 na ’n private woning in die omgewing van Westville ontbied waar ’n motor onderstebo in die swembad aangetref is. “Dit was in daardie stadium onduidelik of daar iemand in die voertuig is aangesien niemand die voorval sien gebeur het nie,” sê Banks. Paramedici het met behulp van die polisie en ’n insleepdiens die motor effens beweeg om vas te stel of daar iemand in die wrak vasgekeer is. Dit is toe dat hulle op die liggaam van ’n man in sy 40’s, vermoedelik die bestuurder, in die motor afkom. Die man is op die toneel dood verklaar. Die owerhede was vanoggend op die toneel om ondersoek in te stel.